กรุงเทพฯแหวกตลาดประกันบำนาญ
&#8220;กรุงเทพประกันชีวิต&#8221; ออกกรมธรรม์บำนาญแนวใหม่ เพิ่มลดหยุดได้ ตามกำลังเงิน ใช้สิทธิลดหย่อนภาษีได้สูงสุด 3 แสนบาท
4 พ.ย. 2557

“กรุงเทพประกันชีวิต” ออกกรมธรรม์บำนาญแนวใหม่ เพิ่มลดหยุดได้ ตามกำลังเงิน ใช้สิทธิลดหย่อนภาษีได้สูงสุด 3 แสนบาท
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทได้ออกกรมธรรม์บำนาญรูปแบบใหม่ชื่อ บีแอลเอ พร้อมเกษียณ ที่ให้ลูกค้าซื้อสะสมได้เป็นจำนวนยูนิต โดย 1 ยูนิต จะได้เงินบำนาญ 1,500 บาท/ปี รวม 26 ปี ส่วนเบี้ยประกันชีวิตขึ้นอยู่กับอายุและเพศ 
นอกจากนี้ ยังมีแบบที่รับเงินบำนาญเพิ่มขึ้น 3% ของทุนประกันทุกๆ 5 ปี 
ทั้งนี้ ในครั้งแรกลูกค้าต้องซื้อ 2 ยูนิต ส่วนปีต่อไปจะซื้อ 1 ยูนิต หรือเพิ่มจำนวนยูนิตก็ได้ ขึ้นอยู่กับกำลังซื้อของแต่ละคน และสามารถที่จะหยุดได้หากปีใดต้องการหยุด โดยที่ลูกค้ายังได้สิทธิการรับบำนาญเหมือนเดิม
สำหรับเงินบำนาญจะเริ่มจ่ายให้ลูกค้าตั้งแต่วันครบรอบปีที่อายุ 60 ปี ไปจนถึงอายุ 85 ปี รวม 26 ครั้ง โดยรับรองการจ่ายบำนาญถึงอายุ 75 ปี กรณีเสียชีวิตก่อน 75 ปี ทายาทจะได้รับเงินบำนาญส่วนที่เหลือเป็นเงินก้อน กรณีที่เสียชีวิตก่อน 60 ปี ทายาทจะได้รับเงินสะสมหรือเบี้ยที่จ่ายมาทั้งหมดคืนบวกเพิ่ม 5%
นายเรืองศักดิ์ ปัญญาบดีกุล ผู้ช่วยผู้จัดการใหญ่อาวุโส สายการตลาด บริษัท กรุงเทพประกันชีวิต กล่าวว่า บริษัทตั้งเป้าเบี้ยกรมธรรม์บีแอลเอ พร้อมเกษียณ ในช่วง 2 เดือนนี้ จำนวน 100 ล้านบาท ลูกค้า 5,000 ราย ประกันนี้จะขายผ่านตัวแทนของบริษัทเท่านั้น 
“จุดเด่นของกรมธรรม์บีแอลเอ พร้อมเกษียณ แตกต่างจากกรมธรรม์ที่มีวางขายในตลาด คือ สามารถวางแผนได้ตามใจเรา ตามกำลังซื้อ ปัจจุบันกำหนดเบี้ยขั้นต่ำสูงมากจนลูกค้าเอื้อมกันไม่ถึง และต้องจ่ายต่อเนื่องทุกๆ ปี ทำให้ลูกค้าบางรายไม่มั่นใจว่าจะจ่ายได้ต่อเนื่องก็ไม่กล้าซื้อ แต่ของเราเลือกซื้อได้ทีละยูนิต มีรายได้ 23 หมื่นบาท/เดือน ก็ซื้อได้ บางปีอาจมีค่าใช้จ่ายที่ไม่คาดคิดเกิดขึ้น จ่ายเบี้ยประกันไม่ได้ก็พักปีนั้นไปก่อน แล้วไปซื้อต่อในปีหน้าก็ได้ กรมธรรม์ยังมีผลคุ้มครองและสามารถนำไปใช้สิทธิลดหย่อนภาษีได้สูงสุด 3 แสนบาท” นายเรืองศักดิ์ กล่าว
ยกตัวอย่าง หญิงอายุ 30 ปี เบี้ยยูนิตละ 1.09 หมื่นบาท ต่อเงินบำนาญปีละ 1,500 บาท ครั้งแรกกำหนดให้ซื้อขั้นต่ำ 2 ยูนิต เป็นเงิน 2.19 หมื่นบาทแล้วหยุด กรมธรรม์ยังทำงาน เมื่อครบรอบ 60 ปี จะได้รับบำนาญปีละ 3,000 บาท รวม 26 ปี เป็นเงิน 7.8 หมื่นบาท กำไร 5.6 หมื่นบาท หากต้องการได้เงินบำนาญมากก็ซื้อจำนวนยูนิตเพิ่ม หรือถ้าเสียชีวิตก่อนก็จะคืนเบี้ยที่จ่ายมาแล้วทั้งหมดให้บวกเพิ่ม 5% จึงไม่มีขาดทุน
นายเรืองศักดิ์ กล่าวว่า กรณีลูกค้าชายอายุ 30 ปี ต้องการเงินใช้หลังเกษียณเดือนละ 1.5 หมื่นบาท ปีละ 1.8 แสนบาท ต้องออมปีละ 4 ยูนิต เป็นเบี้ยประกัน 4.10 หมื่นบาท เมื่อเกษียณครบรอบ 60 ปี ก็จะได้เงินบำนาญจากกรมธรรม์ปีละ 1.8 แสนบาท ไปจนถึงอายุ 85 ปี รวม 26 ปี